Costuri şi beneficii ale integrării în Uniunea Europeană – cadru general

 

1. INTRODUCERE

 

Planificata extindere a Uniunii Europene, pentru includerea ţărilor central şi est europene, reprezintă cel mai semnificativ caz de integrare regională aflat în curs de desfăşurare. Când acest proces va fi încheiat, el va întări reorientarea economică şi politică a statelor candidate şi va crea o uniune de state în Europa care va putea concura puternic cu zona nord-americană şi cu o posibilă viitoare zonă asiatică.

Integrarea pune, însă, o serie de probleme foarte importante, dintre care cea a evaluării costurilor şi beneficiilor este una capitală. Pe măsură ce negocierile de aderare avansează, statele încep să devină conştiente de implicaţiile transformărilor economice, transformări care implică resurse financiare uriaşe. 

Costurile şi beneficiile pe care le va atrage dobândirea calităţii de membru a Uniunii nu sunt uşor de evaluat, ţinând cont de faptul că acestea se regăsesc în politici şi în domenii foarte diverse. În plus, fiind un proces aflat în plină desfăşurare şi cu implicaţii încă nestudiate pe deplin, este de aşteptat ca aceste costuri să fie chiar mai mari decât cele proiectate.

De asemenea, nu este cunoscută deocamdată nici profunzimea integrării economice a viitorilor membri în Uniune, altfel spus, cum va arăta cronologia concretă a măsurilor de integrare. Acest lucru are două implicaţii diferite:

- în primul rând, reforma Uniunii care, de la 15 membri cât numără în prezent (UE 15), ar putea ajunge la 26 sau chiar mai mulţi membri. Şi acest aspect implică însemnate costuri suportate din bugetul comunitar şi, implicit, de statele membre în acest moment;

- în al doilea rând, nu se ştie care va fi evoluţia economică viitoare a statelor comunitare.

Apoi, nu este deocamdată cunoscut proiectul concret al viitoarei extinderi a Uniunii. Aici există două mari scenarii formulate în literatura de specialitate:

- primul scenariu vizează primirea de noi membri în situaţia în care aceştia ating un nivel satisfăcător de convergenţă cu cel comunitar (de exemplu, statul candidat să atingă un nivel de 75% al veniturilor în raport cu cel comunitar);

- al doilea scenariu după care s-ar putea avea în vedere includerea în Uniune a statelor candidate, chiar dacă acestea nu respectă în sens strict criteriile de convergenţă. Scenariul se fundamentează, după cum vom vedea, pe precedentele experienţe ale extinderii UE.

Apoi, mai este o necunoscută, determinată de proiectul concret al extinderii Uniunii: aceea a posibilelor perioade de tranziţie şi domeniile în care ele se vor aplica (de exemplu, libertăţile de circulaţie).

 

 

2. EXTINDERILE PRECEDENTE ALE UNIUNII EUROPENE

 

2.1. Istoria valurilor extinderii

Tratatul de la Roma a prevăzut ca o sarcină a Comunităţilor Europene extinderea continuă şi echilibrată a eventualei Uniuni Europene. Se prevedea, astfel, faptul că "orice stat european poate deveni membru al Comunităţii". Numărul actual al membrilor Uniunii Europeane (15) este rezultatul a patru valuri de extindere. Negocierile privind extinderea nu pot, totuşi, garanta dobândirea automată a calităţii de membru. Cazurile Norvegiei (care a solicitat calitatea de membru de două ori, cerere care nu a fost ratificată) şi Elveţiei (unde primirea în UE a fost suspendată) arată faptul că statele pot decide asupra propriei cereri de aderare. 

Faptul că Turcia a avut, până în prezent, succes în cererea sa de a deveni membru al Uniunii, arată că aceasta din urmă acceptă noi membri care sunt consideraţi a fi suficient de avansaţi, atât din punct de vedere politic, dar şi economic.

Prima extindere a inclus Marea Britanie, Danemarca, Irlanda şi Norvegia. Această extindere a necesitat două încercări pentru a reuşi, deoarece la prima dintre ele s-a produs un dezacord între Franţa şi Marea Britanie, legat de profunzimea integrării, ceea ce a dus la blocarea, prin veto de către preşedintele De Gaulle, a aderării Marii Britanii. Actul respectiv a descurajat alte membre ale EFTA să depună cererile de aderare.

A doua încercare a cuprins un număr de compromisuri care s-au făcut pentru evitarea unui alt eşec al negocierilor. 

În 1981, Grecia a reuşit să devină membru al UE într-o perioadă surprinzător de scurtă, ţinând cont de nivelul său de dezvoltare economică. Uniunea a acceptat Grecia rapid ca membru, dat fiind faptul că tânăra democraţie avea nevoie de sprijin economic şi politic pentru consolidare. 

La momentul la care Spania şi Portugalia au depus cererile de aderare, pericolul ca aceste state să se întoarcă la forme politice autoritariste se diminuase. Între timp, Uniunea a devenit mai atentă, iar negocierile au durat mai mult pentru acest al treilea val.

Al patrulea val de extindere poate fi considerat mai curând ca unul simplu. Faptul că statele candidate (Austria, Suedia şi Finlanda) se aflau deja într-o strânsă cooperare economică cu Uniunea şi faptul că aderarea acestora nu reprezenta o povară pentru bugetul comunitar a condus la o aderare rapidă.

	 
	Depunerea cererii de aderare
	Aderarea 
	Durata întregii perioade

	Marea Britanie
	9/61, 5/67
	1/73
	67 luni

	Danemarca
	8/61, 5/67
	1/73
	67 luni

	Irlanda
	7/61, 5/67
	1/73
	67 luni

	Grecia
	6/75
	1/81
	66 luni

	Portugalia
	3/77
	1/86
	105 luni

	Spania
	7/77
	1/86
	101 luni

	Austria
	7/89
	1/95
	65 luni

	Suedia
	7/91
	1/95
	42 luni

	Finlanda
	3/92
	1/95
	33 luni


Sursa: Christopher Preston (1997): Enlargement and Integration in the European Union, Routledge, London and New York

 

2.2. Importanţa experienţelor dobândite din extinderile precedente

 

Istoria extinderii Uniunii până la numărul actual de membri prezintă câteva cazuri interesante, care ar putea să constituie lecţii pentru negocierile aflate în curs de desfăşurare.

Astfel, istoria sugerează accelerarea convergenţei veniturilor după dobândirea calităţii de membru al Uniunii.

De exemplu, Irlanda, care în 1979 era membră doar de şase ani, avea un nivel de PIB pe cap de locuitor de 4800 USD, în comparaşie cu nivelul PIB-ului din spaţiul comunitar de 8850 USD. În 1998, după trecerea a 25 de ani de la data la care a devenit membru, nivelul PIB pe cap de locuitor a atins 22900 USD, în comparaţie cu nivelul atins în Uniune de 22182 USD. Evident, Irlanda a beneficiat de o finanţare substanţială din partea fondurilor comunitare.

 

O creştere economică chiar mai spectaculoasă decât Irlanda a înregistrat şi economia Portugaliei. Când această ţară a început negocierile de aderare în 1979, nivelul PIB pe cap de locuitor era de 2100 USD. În 1985, cu un an înainte de a deveni membru, nivelul PIB era identic (2100 USD), pe când cel comunitar era de 9130 USD. Cu toate acestea, în 1996, la zece ani de la dobândirea calităţii de membru, nivelul PIB pe cap de locuitor atinsese 1100 USD.

 

Situaţia prezentă a statelor candidate la Uniune este cel puţin comparabilă cu cea a Portugaliei la data la care a devenit membră. Nivelul PIB-ului de 4500-5000 USD înregistrat în unele state central şi est europene este similar cu cel al Portugaliei în 1985, ţinând cont de nivelul atins în prezent de UE. Cazul Sloveniei este aparte, ţinând cont de faptul că nivelul PIB pe cap de locuitor, de 9300 USD, reprezintă deja mai mult de 85% din nivelul atins atunci de Portugalia.

Proiectata extindere a Uniunii prezintă atât asemănări, cât şi deosebiri faţă de precedentele valuri ale extinderii.

Ultimul val a cuprins, după cum spuneam, Austria, Finlanda şi Suedia, trei state bogate şi relativ mici, care nu au sectoare agricole importante. Prezentul val de state candidate este similar, prin aria teritorială şi populaţie, cu toate valurile precedente ale extinderii. O altă asemănare este aceea că precedentele valuri ale extinderii Uniunii au diminuat nivelul PIB-ului pe cap de locuitor la nivel comunitar.

Există diferenţe, însă, în termenii PIB-ului pe cap de locuitor şi în cel al forţei de muncă din agricultură. Dacă PIB pe cap de locuitor la nivelul UE 15 în 1995 era considerat de 100, statele central şi est europene înregistrau, în medie, puţin peste 30. Astfel, statele candidate înregistrau un nivel al PIB-ului pe cap de locuitor mai mic de jumătate decât cele 4 state membre ale UE cotate drept cele mai sărace, care împreună ating un nivel de 74% din cel al UE. Procentul de forţă de muncă din agricultură în UE 15 şi în statele candidate, la nivelul anului 1995, era de 5,3% şi, respectiv, de 22,5%.

Problemele legate de aderarea statelor candidate la Uniune pot fi evidenţiate şi de următoarea situaţie: dacă se ia în calcul un nivel al creşterii de 2,5% în statele UE 15 şi de 4% în statele central şi est europene, ar fi nevoie de circa 25 de ani pentru ca ultimele să atingă un nivel de 50% din PIB-ul UE 15 pe cap de locuitor.

Deşi caracteristicile macroeconomice ale statelor candidate, în general, diferă, ele sunt caracterizate prin faptul că acestea sunt relativ sărace, cu sectoare agricole importante şi, respectiv, sectoare industriale slabe.

Conform unui scenariu cu un prim val de extindere, „valul Luxemburg”, deci urmând ca UE să atingă 20 de membri (UE 20), efectul acestei extinderi ar atrage:

- creşterea teritoriului cu 17% şi a populaţiei cu 6%;

- scăderea PIB pe cap de locuitor la 81% în noua UE 20.

Cu toate acestea, este de aşteptat o scădere mai mică a acestui indicator economic, în cazul admiterii doar a acestor state, comparativ cu situaţia în care toate statele candidate central şi est europene vor fi admise în UE.

Impactul extinderilor succesive asupra UE

	Datele din 1995
	Creşterea teritorială
	Creşterea populaţiei
	Creşterea PIB (a)
	Evoluţia PIB pe cap de locuitor
	Nivelul PIB pe cap de locuitor (EU 6 = 100)

	EU9/EU6
	31%
	32%
	29%
	-3%
	97

	EU12/EU9
	48%
	22%
	15%
	-6%
	91

	EU15/EU12(b)
	43%
	11%
	8%
	-3%
	89

	EU20/EU15
	17%
	17%
	6%
	-9%
	81

	EU26/EU15
	34%
	29%
	9%
	-16%
	75


Sursa: Agenda 2000, vol. II

(a) în funcţie de puterea de cumpărare

(b) inclusiv reunificarea Germaniei

Viitoarea extindere a UE va fi calitativ şi cantitativ diferită faţă de precedentele valuri ale extinderii. Nu au existat schimbări financiare însemnate pentru membri Uniunii, în momentul aderării la aceasta a Suediei, Finlandei şi Austriei. Mai mult decât atât, poziţia bugetară a statelor deja membre s-a îmbunătăţit. 

În opoziţie cu această situaţie, aderarea la Uniune a statelor central şi est europene va cauza, în mod inevitabil, anumite deteriorări ale poziţiilor bugetare ale actualelor state membre.

 

 

3. PROCESUL EXTINDERII UNIUNII PÂNĂ ÎN PREZENT

 

3.1. Context general

Până în 1988, relaţiile economice între Comunitatea Europeană şi statele central şi est europene erau caracterizate prin ostilitate. Nu existau acorduri bilaterale care să reglementeze aceste relaţii.

În 1988 a fost semnat primul acord comercial între Comunitatea Europeană şi Ungaria. Acest acord a fost urmat de "Acordurile Europene", semnate în 1991 cu Ungaria, Polonia şi fosta Cehoslovacie, cu Bulgaria şi România în 1993, cu statele baltice în 1995 şi cu Slovenia în 1996. 

Schimbările istorice rapide din regiune au implicat modificarea acordurilor comerciale, iar noile circumstanţe au cerut o acţiune mai decisă pentru a asista dezvoltarea economiilor aflate în tranziţie. 

“Acordurile Europene”, negociate într-o succesiune rapidă cu majoritatea statelor central şi est europene conţineau un angajament de creare a unei zone de comerţ libere într-o perioadă de 10 ani. Cu toate acestea, în practică, aceste angajamente bilaterale au menţinut restricţii la importurile UE de bunuri provenite de la ramurile industriale competitive ale economiilor aflate în tranziţie.

 

3.2. Paşii spre negocieri

Cursul evenimentelor nu a lăsat loc amânărilor. De asemenea, au început să apară frustrări între statele central şi est europene, iar ameninţările de revizionism politic au pus în pericol perseverenţa statelor respective pe drumul reformelor.

Răspunsul UE a venit la întâlnirea Consiliului European de la Copenhaga, din iunie 1993. La această întâlnire, conducătorii guvernelor statelor membre ale Uniunii au stabilit principiile pe baza cărora statele central şi est europene pot deveni membre ale UE.

“Criteriile de la Copenhaga” impun ca aderarea statelor central şi est europene trebuie să se facă pe baza unor criterii politice şi economice: instituţii stabile care să garanteze democraţia, domnia legii şi drepturile omului, o economie de piaţă funcţională, capacitatea de a face faţă presiunii concurenţiale implicată de aderare, precum şi capacitatea de adoptare a acquis-ului comunitar. 

Procesul accelerat de tranziţie în statele din est a impus Uniunii să acţioneze. La Summit-ul de la Luxemburg din decembrie 1997, şefii guvernelor statelor membre ale Uniunii au sancţionat recomandările făcute de către Comisia Europeană asupra cererilor statelor candidate de a deveni membre, şi a invitat cinci state (Polonia, Ungaria, Estonia, Cehia şi Slovenia, împreună cu Cipru) de a începe negocierile de aderare în martie 1998. În acelaşi timp, celelalte state care au depus cereri (Lituania, Letonia, Slovacia, Bulgaria şi România) au fost invitate să înceapă monitorizarea adoptării acquis-ului comunitar. 

În conformitate cu decizia luată la întâlnirea de la Luxemburg, Comisia va prezenta rapoarte periodice asupra progreselor înregistrate de statele candidate. Un raport favorabil poate reprezenta o recomandare către Consiliu pentru începerea negocierilor şi cu alte state candidate. În special Letonia şi Slovacia au fost menţionate ca putând începe negocierile, ţinând seama de progresele pe care le-au făcut, atât în plan politic, dar şi în cel economic. De asemenea, Malta, care şi-a reactivat cererea de a deveni membru la sfârşitul anului 1998, şi Lituania au fost considerate ca putând fi invitate să înceapă negocierile la sfârşitul anului 1999.

O dată cu războiul din Balcani de la jumătatea anului 1999, au existat voci care au sugerat ca şi Bulgaria şi România să fie primite la negocieri, date fiind considerentele de securitate.

Principalele date ale procesului de extindere spre Est a UE

	An
	Eveniment

	1993
	Consiliul European de la Copenhaga

	Iulie 1997
	Opiniile Comisiei asupra cererilor statelor CEE

	Decembrie 1997
	Consiliul European de la Luxemburg

	Martie 1998
	Încep negocierile de aderare cu Cipru, Cehia, Estonia, Ungaria, Polonia şi Slovenia

	Decembrie 1999
	Consiliul European de la Helsinki - sunt invitate să înceapă negocierile de aderare şi Bulgaria, Letonia, Lituania, Slovacia, România, împreună cu Malta şi Turcia

	Februarie 2000
	Bruxelles - are loc deschiderea oficială a negocierilor de aderare a României la Uniunea Europeană, în cadrul reuniunii Consiliului Uniunea Europeană pentru Afaceri Generale, dedicată lansării Conferinţei Interguvernamentale


3.3. Criteriile aderării

Art. O din Tratatul de la Maastricht prevede că “orice stat european poate cere să devină membru al Uniunii”. Aceasta este singura condiţie formulată în acest tratat, prin care un stat poate deveni membru. Suplimentar însă, existau un număr de alte cerinţe de aderare necesare şi totodată tacite, în plan economic şi politic. Aceste criterii au fost stabilite, după cum am precizat anterior, la Summit-ul Consiliului European de la Copenhaga. 

În 1996, cu excepţia Cehiei şi Slovaciei, nici un alt stat central şi est european nu avea o economie de piaţă perfect funcţională. Se apreciază că o aderare la UE fără o deplină stabilizare macroeconomică şi modernizare a structurii producţiei poate fi dezastruoasă. Statele aflate în tranziţie nu ar fi capabile să se supună regulilor concurenţiale din cadrul Uniunii. 

A fost criticată părerea conform căreia o diplomaţie naţională pricepută şi negocieri abile pot asigura o situaţie mai bună pentru statele candidate. Admiterea în UE reprezintă abia începutul, iar nu sfârşitul procesului de integrare economică.

Cea de-a treia condiţie, aceea a adoptării acquis-ului comunitar, se referă la întregul corpus de legislaţie, politici şi practici ale Uniunii. 

Acquis-ul comunitar constă în aproximativ 80 000 de pagini de legislaţie a UE. Singurele obiecte ale negocierii constau în durata perioadelor de ajustare şi în valoarea fondurilor acordate pentru punerea în practică a ajustărilor. Desigur, nu trebuie înţeles faptul că întregul sistem legislativ al Uniunii trebuie adoptat de către statul candidat până la aderare; există materii în care adoptarea acquis-ului se va face după acest moment.

Mai există o condiţie tacită, a patra: aceea că aderarea unui stat la Uniune nu trebuie să pericliteze resursele financiare comunitare sau procesul de integrare pentru alte state candidate. O evaluare a costurilor pentru cele patru state ale fostului „grup de la Vişegrad” (Cehia, Slovacia, Polonia şi Ungaria) indică volumul anual al transferurilor din bugetul comunitar către acestea din urmă la aproximativ 50 miliarde euro. Iar această sumă reprezintă aproape jumătate din bugetul anul al UE.

 

3.4. Cine este pregătit pentru aderare?

Experienţa acumulată până în prezent, prin valurile precedente de extindere a Uniunii, indică faptul că dobândirea calităţii de membru se poate face mai repede în următoarele situaţii:

- diferenţele de ordin economic între statele membre ale Uniunii şi cele candidate sunt reduse;

- stabilitatea geopolitică şi cea internă face integrarea de dorit;

- situaţia relaţiilor bune de cooperare între statele candidate şi între acestea şi Uniunea Europeană.

Această ultimă concluzie are importanţă pentru viitor. Datele privind venitul pe cap de locuitor pledează în favoarea Ungariei, Poloniei, Cehiei, Slovaciei şi Sloveniei. Respectivele state au depăşit schimbările economice drastice de la începutul anilor 90 şi par să îşi fi revenit bine din aceste transformări.

Dintre cele trei state baltice, doar Estonia a fost invitată să înceapă negocierile cu Uniunea Europeană în primul val al extinderii. Acest fapt a generat dezamăgire în celelalte două state baltice, acestea din urmă considerând că diferenţele privind criteriile de integrare, care pledează în favoarea Estoniei, sunt minimale. Ulterior, Letonia şi Lituania au considerat drept un avantaj faptul că cel puţin Estoniei i-a fost acceptată candidatura.

Din punctul de vedere al acestor două state, dar şi din cel comunitar, este de neconceput ca graniţa externă a Uniunii să divizeze regiunea, ceea ce a pledează pentru o integrare a tuturor celor trei state în UE. La nivelul anului 1999 (deci până la Summit-ul de la Helsinki din decembrie) a existat şi argumentul indicatorilor economici din Letonia, care s-au îmbunătăţit substanţial, ceea ce a făcut ca această ţară să fie favorită pentru al doilea val al integrării.

Înainte de Summit-ul Consiliului European de la Helsinki, unii observatori credeau că României şi Bulgariei nu le vor fi acceptate cererile de începere a negocierilor de integrare, considerându-se că ajustările economice sunt prea limitate pentru a permite convergenţa cu standardele comunitare. Ceea ce a pledat considerabil pentru candidaturile acestor două state a fost conflictul din regiunea Balcanilor, care a schimbat substanţial abordarea de până atunci.

Criteriile economice de convergenţă a ţărilor candidate cu standardele comunitare sunt reflectate, de exemplu, în raportul publicat anual de către Banca Europeană pentru Reconstrucţie şi Dezvoltare (BERD). Indicatorii privind tranziţia au drept scop exprimarea progreselor cumulative ale acestor economii aflate în tranziţie. Există un număr de indicatori singulari, care pot fi regrupaţi în trei categorii. Cea mai mare valoare posibilă pentru fiecare dintre aceşti indicatori este 4+, care corespunde nivelului unei economii de piaţă mature. Astfel, se consideră că exista mai curând o linie de demarcaţie între statele incluse în primul val de negocieri şi celelalte state. 

Indicatorii macroeconomici şi cei de tranziţie

	Ţările CEE
	creşterea în %

(anul precedent)
	creşterea anuală reală
	PIB pe cap de locuitor

(euro) 1997
	PIB pe cap de locuitor

(PPS - euro) 1997
	întreprinderi
	pieţe şi comerţ
	instituţii financiare

	An
	94/95 95/96 97/98
	94-97
	1997
	1997
	1997
	1997
	1997

	Cehia
	6,4 2,9 1,0
	3,7
	4185
	12000
	3 spre 4+
	3 spre 4+
	3

	Estonia
	4,3 4,0 11,4
	6,6
	2604
	7000
	3 spre 4+ 
	3- spre 4
	3 spre 3+

	Ungaria
	1,5 1,3 4,4
	2,4
	3627
	8900
	3 spre 4+
	3 spre 4+ 
	3 spre 4

	Polonia
	7,0 6,1 6,9
	6,7
	2883
	7500
	3 spre 4+
	3 spre 4+
	3 spre 3+

	Slovenia
	4,1 3,1 3,8
	3,7
	7533
	13000
	3- spre 4+
	2 spre 4+
	3

	Bulgaria
	2,9 -10,1 -6,9
	-4,9
	1023
	4400
	2+ spre 3
	2 spre 4
	2 spre 3-

	Letonia
	-0,8 3,3 6,5
	3,0
	1860
	5100
	3- spre 4
	3- spre 4
	2+ spre 3

	Lituania
	3,3 4,7 5,7
	3,8
	2139
	5800
	3- spre 4
	2+ spre 4
	2+ spre 3

	România
	7,1 3,9 -6,6
	1,3
	1302
	5800
	2 spre 3
	2 spre 4
	2 spre 3-

	Slovacia
	6,9 6,6 6,5
	6,7
	2976
	8900
	3- spre 4+
	3 spre 4
	2+ spre 3-


Sursa: Comisia Europeană şi BERD Transition Report (1997)

Venitul pe cap de locuitor în statele candidate – comparaţie cu UE (1997)

	Ţara
	%

	“Grupul de la Luxemburg”
	45,9

	Cipru
	78,3

	Cehia
	63,5

	Estonia
	37,1

	Ungaria
	47,1

	Polonia
	39,7

	Slovenia
	68,8

	“Grupul de la Helsinki”
	31,1

	Bulgaria
	23,3

	Letonia
	27,0

	Lituania (1995)
	30,7

	România
	30,7

	Slovacia
	47,1

	UE 15
	100


Sursa: Comisia Europeană

 

 

 

4. CONSECINŢELE EXTINDERII PENTRU UE ŞI PENTRU ŢĂRILE CANDIDATE

 

4.1. Costuri şi beneficii ale integrării

Într-un studiu publicat în 1997 de către Baldwin, Francois şi Portes au fost estimate efectele unei uniuni extinse, care să cuprindă Cehia, Ungaria, Polonia, Slovacia, Slovenia, Bulgaria şi România. Estimările au la bază două scenarii.

Primul dintre ele, cel conservator, simulează efectele creării unei singure pieţe în spaţiul comunitar cuprinzând 22 de state, cu eliminarea tarifelor şi recunoaşterea reciprocă a standardelor.

Al doilea scenariu, mai puţin conservator, ia în considerare efectul suplimentar al lărgirii Uniunii către Est. Autorii argumentează că riscul investiţional în ţările central şi est europene ar scădea la nivelul atins în Portugalia.

Efectele extinderii către est a UE, conform lui Baldwin (1997)

	 
	Estimarea conservatoare
	 
	Estimarea mai puţin conservatoare
	 

	 
	schimbarea reală a PIB
	 
	 
	 

	 
	miliarde euro 1992
	%
	Miliarde euro 1992
	%

	statele CEE 
	2,5
	1,5
	30,1
	18,8

	UE 15
	9,8
	0,2
	11,2
	0,2


Sursa: Richard E. Baldwin, Joseph F. Francois şi Richard Portes: “The Costs and Benefits of Eastern Enlargement: the Impact on the Eu and Central Europe”, în Economic Policy, aprilie 1997

Experienţa indică faptul că este dificil de estimat efectul global al schimbărilor economice. În plus, în evaluare intervine şi puterea scăzută de previzionare a efectelor suplimentare decurgând din integrare. Acest lucru priveşte, în special, estimarea efectelor investiţionale ale extinderii UE, care, mai mult decât atât, se bazează pe presupuneri optimiste. Cu toate acestea, dacă se are în vedere evaluarea conservatoare, concluzia autorilor este aceea că extinderea către Est a Uniunii se va realiza la un preţ foarte scăzut, şi va conduce la o contribuţie substanţială a unei Europe mai sigure. 

4.2. Principalele beneficii ale aderării la UE

Principalele beneficii (în plan politic) ale aderării statelor central şi est europene la UE sunt considerate a fi următoarele:

- cel mai important beneficiu îl reprezintă asigurarea accesului la uriaşa piaţă a UE. Acest lucru vizează, în primul rând, bunurile „sensibile” pentru Uniune (produsele agricole, textilele, oţelul, produsele chimice), dat fiind faptul că statele candidate au avantaje comparabile UE privind producţia acestor bunuri. Aderarea va reprezenta un fel de „asigurare” că regimul comercial al UE va rămâne deschis pentru exporturile noilor membri.

- al doilea câştig este acela al posibilităţii de migrare a forţei de muncă în restul Uniunii, probabil după expirarea perioadelor de tranziţie. Această situaţie ar putea avea două efecte. Dacă forţa de muncă instruită şi experimentată părăseşte noile state membre în favoarea altora din spaţiul comunitar, productivitatea în „regiunile de tranziţie” ar avea de suferit, iar fondurile pentru instruirea profesională nu ar mai fi alocate. O piaţă a muncii relativ restrictivă în restul Uniunii ar preveni o astfel de situaţie. Mai există un argument: acela al faptului că experienţa a arătat deja faptul că migraţia forţei de muncă are loc, în principal, în lipsa locurilor de muncă din ţara de origine.

- un al treilea beneficiu al aderării include accesul la fondurile structurale ale Uniunii, dar şi la alte fonduri comunitare.

4.3. Ajutorul structural

Beneficiile pe care integrarea la atrage nu sunt lipsite de riscuri. În anumite domenii, costurile sunt extrem de ridicate. De asemenea, statele aflate în tranziţie au încă economii fragile, care vor fi expuse concurenţei Pieţei Unice. Problemele ajustării sunt bine cunoscute chiar şi pentru economia relativ avansată a fostei Germanii de Est. Transferurile brute anuale din partea vestică a Germaniei reunificate către partea sa estică s-au cifrat în jurul sume de 170 miliarde DM în anii 90. Un asemenea ajutor masiv către fosta Germanie de Est va mai dura cel puţin 5 ani pentru ca ajustarea economiei să atingă nivelul din partea vestică a ţării. Cu toate acestea, rezultatele nu au întârziat să apară. Se pune totuşi întrebarea dacă un asemenea ajutor este necesar pe termen mediu sau lung. 

S-a emis şi părerea că un asemenea tip de ajutor (valabil în prezent şi pentru statele candidate la UE din partea acesteia din urmă) poate înăbuşi stimulente locale de ajustare şi poate crea un tip de economie dependentă structural de cealaltă, cum este şi cazul regiunii italiene Mezzogiorno. 

Nivelul anual al transferurilor financiare publice dinspre partea vestică spre cea estică a Germaniei între 1991 – 1997 (în miliarde DM)

	Transfer
	1991
	1992
	1993
	1994
	1995
	1996
	1997

	Brut
	139
	152
	168
	168
	185
	187
	180

	Net
	106
	115
	129
	125
	140
	140
	133


Indicatorii de convergenţă pentru fosta Germanie de Est în 1991 şi 1996 (Germania de Vest = 100)

	Indicator
	1991
	1996

	Rata salarială lunară
	 
	 

	Brută
	48,3
	76,7

	Netă
	54,8
	82,4

	Productivitatea
	 
	 

	economia totală
	30,0
	56,7

	industrie şi construcţii
	28,8
	61,2

	PIB pe cap de locuitor la preţurile curente
	31,3
	54,0


Sursa: Economic Commission for Europe (1997). Economic Survey for Europe in 1996–1997. New York: United Nations, p. 30

Dacă pentru Germania de Est a fost nevoie de asemenea transferuri, atunci potenţialele transferuri ale UE către economiile ţărilor candidate vor fi corespunzător mai mari. 

Dacă regulile privind ajutorul regional al Uniunii nu se schimbă, atunci un asemenea fel de ajutor pentru noile state membre va reprezenta aproximativ 10–20% din PIB-ul acestora. De exemplu, Grecia a primit un astfel de ajutor regional, în 1996, de 3,5% din PIB. Cu toate acestea, Agenda 2000 a limitat nivelul ajutorului structural şi de coeziune la 4% din PIB-ul statului beneficiar.

Criteriile de la Maastricht vizând uniunea economică şi monetară (EMU) au impus reduceri bugetare în UE. Summit-ul de la Cannes (1995) a alocat „doar” 6,7 miliarde euro programului PHARE pentru perioada 1995–1999. 

4.4. Cadrul asistenţei financiare comunitare pentru statele candidate

În Agenda 2000 (document dat publicităţii în 1997) este inclusă perspectiva financiară pentru 2000–2006, care asigură cadrul financiar al strategiei de pre-aderare şi de extindere. Se consideră că primul val al extinderii Uniunii va cuprinde 6 state în 2002. În 2006 operaţiunile structurale vor atinge 40% din bugetul structural ale UE (15).

Cadrul financiar al UE 21 (milioane euro la nivelul preţurilor din 1999)

	Obligaţia financiară
	2000
	2001
	2002
	2003
	2004
	2005
	2006

	7. Ajutorul de preaderare 
	3120
	3120
	3120
	3120
	3120
	3120
	3120

	Agricultură
	520
	520
	520
	520
	520
	520
	520

	Instrumente structurale de pre-aderare
	1040
	1040
	1040
	1040
	1040
	1040
	1040

	PHARE
	1560
	1560
	1560
	1560
	1560
	1560
	1560

	8. Extinderea UE
	 
	 
	6450
	9030
	11610
	14200
	16780

	Agricultură
	 
	 
	1600
	2030
	2450
	2930
	3400

	Operaţiuni structurale
	 
	 
	3750
	5830
	7920
	10000
	12080

	Politici interne
	 
	 
	730
	760
	790
	820
	850

	Administraţie
	 
	 
	370
	410
	450
	450
	450


Acordul inter-instituţional din 6 mai 1999 între Parlamentul European şi Comisia Europeană privind disciplina bugetară şi îmbunătăţirea procedurii bugetare, OJ C 172, 18.6.1999, p. 14.

Strategia de preaderare a fost instituită pentru facilitarea procesului de aderare şi pentru sprijinirea eforturilor statelor candidate. Ea constă, în principal, în patru elemente:

- Acordurile Europene cu cele 10 state central şi est europene care au intrat în vigoare între 1994 şi 1998 şi Acordurile de asociere cu Turcia (1964), Malta (1971) şi Cipru (1973), care acoperă cooperarea din următoarele domenii: mediu, industrie şi transport, probleme comerciale, dialogul politic şi adaptarea legislativă, şi are drept scop, după cum am precizat şi anterior, stabilirea unei zone comerciale libere între UE şi statele asociate;

- Programele Naţionale ale statelor candidate de adoptare a acquis-ului comunitar;

- Conferinţa Europeană, care a reunit toate statele candidate, întrunită pentru prima dată în martie 1998;

- ajutorul de preaderare, care reprezintă a şaptea perspectivă financiară din bugetul comunitar: Instrumentul de preaderare PHARE, ISPA pentru mediu şi infrastructura de transport, SAPARD pentru sprijinirea agriculturii. Volumul ajutorului pentru preaderare previzionat este limitat prin plafonare, fiind fixat la 3120 miliarde euro anual (la nivelul preţurilor anului 1999). 50% din acest plafon este rezervat pentru PHARE, două treimi pentru ISPA şi o treime pentru SAPARD. În bugetul pentru anul 2000, ajutorul total pentru preaderare a însumat 3167 milioane euro în obligaţii şi 1696 miliarde euro în plăţi. 

Pe perioada 2000–2006, Comisia a planificat acordarea a 79,9 miliarde euro statelor candidate (la nivelul preţurilor anului 1999). Volumul acestei sume reprezintă circa 11% din plăţile totale efectuate din bugetul comunitar în această perioadă şi mai mult decât dublul sumei pe care Comisia îl va cheltui pentru administraţia comunitară (care se ridică la 35 de miliarde euro). 

Din această sumă, 61,8 miliarde euro vor fi transferate noilor state membre, iar 18,1 miliarde euro vor fi acordate altor candidaţi. Comisia a planificat aceste costuri adiţionale din bugetul comunitar, în limita a 1,27% din PIB-ul Uniunii.

Cadrul financiar comunitar depinde, însă, în mod esenţial de nivelul creşterii economice a UE cu 15 membri şi de reformele care trebuie realizate în marile programe de cheltuieli din bugetul comunitar.

 

 

 

5. EVALUAREA COSTURI–BENEFICII ÎN STRATEGIILE DE ADERARE ALE STATELOR CANDIDATE

 

5.1. Introducere 

Până în prezent, nici unul din statele candidate central şi est europene nu a realizat o evaluare integrală a costurilor şi beneficiilor implicate de aderarea la UE.

Cu toate acestea, fiecare stat candidat şi-a elaborat propria strategie de aderare, în care sunt prezentate cele mai importante probleme ale aderării. Au fost făcute încercări de a aborda problema costurilor şi a beneficiilor într-un mod cuprinzător. În Ungaria, Polonia şi Slovenia (la nivelul anului 1999), guvernele statelor respective au iniţiat cel puţin un proiect major de cercetare pentru evaluarea impactului economic al aderării. În Cehia, până în 1999, au fost elaborate doar rapoarte preliminare. 

5.2. Slovenia

La nivelul anului 1999, Slovenia a mers cel mai departe în elaborarea unor documente strategice ale integrării. În ultimii ani, în această ţară au fost publicate mai multe strategii, ale căror concluzii se întemeiază una pe cealaltă. 

Prima a fost publicată în 1995, sub titlul “Strategia pentru dezvoltarea economică–Abordarea Europei: creştere, concurenţă şi integrare”. Acest document abordează o serie de măsuri prioritare care trebuie puse în practică:

- pregătirea unor analize în diferite domenii privind consecinţele integrării;

- continuarea adoptării sistemului legislativ şi normelor UE.

Acest document nu prezintă o estimare directă a posibilelor efecte ale aderării Sloveniei la UE. 

În 1996 a fost publicat un alt document: “Strategia relaţiilor economice internaţionale – De la asociere la statutul de membru cu drepturi depline al UE”. Concluzia lucrării este aceea că integrarea europeană reprezintă cea mai bună dintre alternative. Au fost folosite teoria uniunii vamale şi avantajele concurenţiale pentru a se realiza o estimare cantitativă a posibilelor efecte ale integrării. 

Efectele statutului de membru cu drepturi depline al UE au fost clasificate în efecte pe termen scurt (abordarea statică) şi efecte pe termen lung (abordarea dinamică). Este de aşteptat, pe termen scurt, ca aceste costuri să fie mai mari decât efectele pozitive ale creşterii bunăstării: este de aşteptat ca “şocul productivităţii” să afecteze ocuparea profesională, preţurile produselor agricole şi creşterea cheltuielilor bugetare, în ciuda unui flux net din bugetul comunitar. 

Efectele pe termen mediu şi lung vor consta într-o creştere economică accelerată, investiţii ridicate, datorate aşezării geografice favorabile a Sloveniei, creşterea concurenţei, costuri bugetare mai scăzute şi costuri de tranzacţionare mai reduse.

Pierderea suveranităţii monetare a fost privită ca fiind unul dintre cele mai mari costuri asociate integrării în UE; alte costuri vor fi implicate de redirecţionarea comerţului, închiderea anumitor capacităţi de producţie şi redimensionarea (în sensul reducerii importanţei) a unor sectoare productive şi servicii. Mai mult, se aşteaptă scăderea veniturilor bugetare ca urmare a eliminării taxelor vamale, în timp ce cheltuielile bugetare (şi, implicit, povara fiscalităţii) vor creşte. Cu toate acestea, costurile şi beneficiile statutului de membru deplin al Uniunii în privinţa aspectelor ne-economice, precum implicaţiile politice, de securitate, cele sociale, regionale, de mediu, culturale şi cele naţionale, nu sunt evaluate.

Un document şi mai recent este “Strategia de aderare la UE a Republicii Slovenia” (1997), reprezentând cea mai completă strategie a acestui stat. Aceasta ţine cont de evaluările făcute de Comisia Europeană în “Agenda 2000–Opinia Comisiei asupra cererii Sloveniei privind dobândirea statutului de membru al UE” (din iulie 1997) şi are la bază un amestec de politici care însumează obiectivele, măsurile de politică care trebuie adoptate şi puse în aplicare, precum şi consecinţele acestor măsuri. Strategia a fost gândită, de asemenea, şi pentru a servi ca bază a negocierilor unor acorduri de tranziţie necesare în anumite domenii.

Acestei Strategii i-a fost adăugată Anexa nr. 2, conţinând evaluarea costurilor şi beneficiilor integrării Sloveniei în UE. Bazată pe anumite premise, cum ar fi durata negocierilor de preaderare (anul 2002 este stabilit ca orizont de timp al aderării), durata şi condiţiile perioadei de tranziţie ulterioare aderării, Anexa stabileşte ca premisă fundamentală faptul că Slovenia va fi capabilă să îndeplinească sarcinile incluse în programul de armonizare legislativă. 

Evaluările făcute se bazează pe sinteza diferitelor surse: aplicarea concluziilor teoretice, analogia cu alte state situate pe un nivel similar Sloveniei în privinţa dezvoltării la momentul integrării în Uniune, calcule făcute de către Comisia Europeană şi de diverşi autori privind economia acestui stat. Analiza se centrează pe trei domenii: efecte ale liberalizării suplimentare a comerţului exterior, efecte ale creşterii economice şi asistenţa socială. 

În privinţa efectelor creşterii economice şi cele asupra asistenţei sociale, studiile empirice au arătat că efectele nete ale dobândirii de către Slovenia a statutului de membru cu drepturi depline ale UE vor fi pozitive. Rezultatele sugerează că efectele integrării asupra creşterii PIB-ului vor fi extrem de pozitive, nu mai scăzute decât cele calculate pentru alte state europene; certitudinea acestei creşteri va fi atinsă pe termen lung. Liberalizarea circulaţiei factorilor de producţie, a bunurilor şi serviciilor, regulile comune ale “jocului” şi moneda unică vor contribui la creşterea economică, ca şi la alocarea mai eficientă şi la creşterea resurselor. Acestea vor atrage creşterea economică, vor reduce inflaţia şi vor îmbunătăţi concurenţa economiei slovene. Această ţară poate deveni şi mai atractivă ca centru financiar pentru comerţ şi transport.

Aceste beneficii nu vor fi imediate şi nu vor fi distribuite egal. În schimb, ele vor fi pe termen lung, fiind susţinute de politica întreprinderilor şi de cea economică. Întreprinderile vor trebui să demonstreze că sunt capabile de ajustare în noul mediu economic. Atât la nivel sectorial, dar şi la cel regional, presiunile de ajustare sunt aşteptate să fie substanţiale în perioada preaderării şi mult timp după data aderării. Costurile integrării vor coincide, în multe situaţii, cu cele ale tranziţiei spre sistemul economiei de piaţă, precum şi cu cele ale creşterii nivelului general al dezvoltării economice.

Pentru Slovenia este dificil de determinat pentru viitor distribuţia sectorială a costurilor şi beneficiilor rezultate din integrare. Astfel, sunt de aşteptat efecte negative ale ajustării în următoarele sectoare: industria textilă, a lemnului, a producţiei de minerale neferoase şi în cea metalurgică, a maşinilor şi echipamentelor, în agricultură, în industria alimentară şi a băuturilor, în minerit, producţia de celuloză şi hârtie.

Efectele bugetare nete ale integrării sunt aşteptate să fie extrem de pozitive, dat fiind faptul că Slovenia este mai puţin dezvoltată decât actualele state membre ale Uniunii, iar, prin noul cadru financiar pentru 2000–2006, această ţară va putea beneficia de transferuri din fondurile structurale şi din Fondul de coeziune. Este de asemenea de aşteptat un flux net suplimentar de fonduri ca un rezultat al aplicării Politicii Agricole Comune. 

Efectele macroeconomice nete ale reformelor tranziţiei şi aderării pe termen mediu şi lung vor fi, prin urmare, pozitive. În strategie se apreciază şi faptul că amânarea aplicării urgente a reformelor cheie poate cauza probleme grave.

Politicile macro- şi microeconomice sunt analizate din trei puncte de vedere:

a) situaţia actuală şi problemele pe care le întâmpină;

b) obiective şi ţinte de atins;

c) direcţii ale politicii şi măsuri pentru estimarea costurilor şi a beneficiilor reformelor anunţate pentru fiecare politică şi posibile efecte ţinând seama de starea actuală de lucruri.

Data–ţintă avansată în document pentru adoptarea reformelor şi a cadrului instituţional este sfârşitul anului 2001. Împotriva acestui obiectiv pledează o serie de factori: este foarte posibil ca Slovenia să cadă în capcana amânărilor, cu toate consecinţele negative pe care aceste amânări le implică. Mai mult, dacă această problemă este depăşită, efectele reformei se vor întinde dincolo de perioada de preaderare, în cea de tranziţie ulterioară aderării.

Această strategie ia în discuţie efectelor reformelor care trebuie implementate doar în termeni macroeconomici. Acestea sunt analizate în termeni cantitativi, fără a fi separate în funcţie de perioada de preaderare şi, respectiv, de cea de aderare. De asemenea, nu se face o distincţie între reformele necesare finalizării procesului de tranziţie şi cele necesare pregătirii cu succes a aderării. Scenariile suplimentare de dezvoltare se bazează pe proiecţia că stabilizarea macroeconomică şi implementarea reformelor structurale (deşi costurile reformelor sunt parţial cuantificate la sfârşitul perioadei de preaderare). Cu toate acestea, strategiile menţionate nu evaluează în termeni cantitativi posibilele costuri ale amânării reformelor. Anexa nr. 2 a fost elaborată, conform autorilor săi, pentru a se justifica adoptarea deciziei politice în termeni macroeconomici şi pentru informarea populaţiei asupra consecinţelor integrării. Ea nu se referă atât la reformele perioadei de preaderare, ci la consecinţele pe termen lung. Rămânând la nivelul macroeconomic, ea nu acordă suficientă atenţie nivelului sectorial. 

5.3. Ungaria

Evaluarea vizând impactul aderării la UE asupra economiei Ungariei a fost făcută într-o structură duală. Pe de o parte, sarcina elaborării strategiei de negociere a fost atribuită Secretariatului de stat pentru integrare europeană din cadrul Ministerului afacerilor externe. Pe de altă parte, o mare parte a muncii de elaborare a fost realizată de către Structura strategică pentru integrare europeană (Strategic Task Force for European Integration–STF). Aceasta din urmă a avut ca misiune stabilirea cadrului teoretic al strategiei maghiare de integrare. 

Atât Secretariatul de stat pentru integrare europeană, cât şi STF au fost supervizate de către Cabinetul pentru integrare europeană (prezidat de către primul ministru). 

Au fost implicate în lucrările pregătitoare şi 27 de grupe de lucru interministeriale, coordonate de către ministrul pentru afaceri externe. Analize cuprinzătoare privind strategia maghiară de negociere au fost completate în februarie–martie 1998, aproximativ cu o lună înainte de începerea negocierilor de aderare însă, din păcate, rapoartele elaborate au fost declarate confidenţiale.

Cercetarea întreprinsă de STF s-a bazat pe 19 grupe de lucru, fiecare fiind condusă de un expert în domeniu. STF a publicat un număr de rapoarte care analizează aspecte diverse ale aderării şi furnizează o evaluare cuprinzătoare a trecutului, prezentului şi viitorului relaţiilor între UE şi Ungaria. Au fost, de asemenea, analizate şi precedentele valuri de extindere ale Uniunii. Concluziile au servit la elaborarea strategiei maghiare de negociere şi la formularea de recomandări privind priorităţile şi domeniile în care trebuie cerute perioade de tranziţie.

Deşi s-a încercat realizarea unei analize cuprinzătoare costuri–beneficii, nu a fost elaborată nici o analiză cantitativă asupra acestei probleme. Autorii strategiei nu au fost interesaţi în analizarea efectelor aderării la UE, iar economiştii care au lucrat la aceasta nu au folosit modele. 

Până la jumătatea anului 1999 raportul final nu fusese dat publicităţii.

La începutul anului 2000, a fost dată publicităţii Evaluarea comună a priorităţilor politicilor economice ale Ungariei, evaluare realizată de guvernul maghiar împreună cu Comisia Europeană. Ea cuprinde proiecţii ale politicilor economice pe termen mediu, care acoperă perioada aderării la UE. Evaluarea conţine, de asemenea, scenariile creşterii economice pe termen mediu.

Cu toate acestea, respectivul document oficial nu conţine o evaluare cuprinzătoare a balanţei costuri–beneficii, din perspectiva aderării Ungariei la UE.

5.4. Polonia

În Polonia a fost publicat în 1997 Strategia naţională pentru integrare, document elaborat de către Biroul (Office) Comitetului pentru integrare europeană. 

Strategia se adresa, în principal, structurilor guvernamentale responsabile de integrare, Parlamentului, Preşedintelui precum şi altor instituţii, dar şi cetăţenilor. Ea definea cadrul general politic, economic, instituţional, legal şi educaţional în perspectiva integrării Poloniei în UE. De asemenea, ea conţinea cele mai urgente recomandări privitoare la aceste probleme. 

Strategia cuprinde o listă lungă privind beneficiile integrării Poloniei în UE, cum ar fi cele de natură politică, economică şi socială. Ea avertizează asupra costurilor pe care integrarea le atrage. Se subliniază că, dincolo de aspectele bugetare, există şi altele, economice şi sociale, de care trebuie să se ţină seama.

Documentul respectiv nu analizează detaliat costurile, însă accentuează faptul că aceste costuri de ajustare, asociate acum integrării, reprezintă preţul creşterii economice scăzute în trecut.

Strategia, ca de altfel şi alte documente oficiale, nu prezintă o estimare cantitativă a costurilor şi beneficiilor aderării Poloniei la UE.

Au fost elaborate, de asemenea, şi unele scenarii de către cercetători individuali, bazate pe problema admiterii Poloniei în primul sau al doilea val al extinderii Uniunii. Scenariile se bazau pe modele econometrice, cuprinzând un set de standarde de producţie, investiţii, consum, pieţe de comerţ exterior etc. Cele două scenarii au dat rezultate semnificative. Integrarea rapidă în UE, presupusă de către scenariul optimist, ar stimula creşterea economică în perioada 2001–2005. Rata creşterii anuale ar putea fi de 6,1%, cea a consumului de 4,9%, a exporturilor de 9,1%, a importurilor de 8,9%, iar rata şomajului ar atinge 8%. 

Scenariul pesimist evaluează creşterea economică la un nivel mai scăzut primului. Rata creşterii anuale a PIB ar fi de 4,7%, creşterea consumului de 3%, a exporturilor de 7,4%, a importurilor de 6,7%, iar şomajul ar fi de 6,3%.

Alţi cercetători polonezi au tratat pe larg despre costurile şi beneficiile generale ale aderării, dar într-o abordare cantitativ–descriptivă. Autorii acestor lucrări au accentuat îndoielile lor privind cuantificarea costurilor şi a beneficiilor generale. Ei avertizează că modelele econometrice, aplicate întregii economii, au mai curând o valoare limitată. Cu toate acestea, ei argumentează că estimările cantitative par a fi mai folositoare la nivelul sectoarelor individuale ale economiei sau al politicilor separate (politica agricolă, cea regională etc.).

5.5. Cehia

Până la jumătatea anului 1999, în Cehia nu s-a realizat o analiză completă a efectelor aderării acesteia la UE 

Era vorba, mai curând, despre o abordare ambiguă a aderării Cehiei la Uniunea Europeană (care poate fi exemplificată prin depunerea cererii oficiale de aderare doar în februarie 1966) determinată de lipsa unor analize economice şi studii de impact amănunţite.

După 1996, au început să fie publicate o serie de studii analitice, care au la bază o metodologie de calcul complexă.

Evaluarea comună a măsurilor prioritare de politică economică, realizată de guvernul Cehiei împreună cu Comisia Europeană – Directoratul general pentru afaceri economice şi financiare (septembrie 1999), cuprinde două scenarii de dezvoltare pe termen mediu (2000–2005): scenariul pentru creştere şi scenariul non–acţiunii. Presupunând că Cehia va deveni membră a UE în 2003, atunci cele două scenarii vor acoperi atât perioada aderării, cât şi cea a post–aderării. Scenariul pentru creştere vizează accelerarea convergenţei economice a Cehiei cu UE.

5.6. Dificultăţi privind abordarea cantitativă a costurilor şi beneficiilor aderării

Lipsa unor analize cantitative privind balanţa costuri-beneficii ale aderării la UE este explicabilă, în primul rând, prin dificultatea pe care aceste calcule o ridică. 

Printre dificultăţi sunt enumerate şi următoarele:

- tranziţia la economia de piaţă nu s-a încheiat până în prezent, iar multe reforme importante aparţinând acestui proces coincid cu reformele necesare pregătirii aderării la Uniune. Separarea consecinţelor tranziţie de cele ale integrării este foarte dificilă, dacă nu imposibilă.

- analizarea completă a caracterului complex al procesului de aderare este, în fapt, imposibilă. Nu se poate realiza o analiză simultană asupra tuturor aspectelor relevante, în plan economic, politic şi social.

- beneficiile securităţii militare şi a politicii externe, furnizate de dobândirea calităţii de membru cu drepturi depline al UE, nu pot fi cuantificate.

- chiar dacă problema costurilor/beneficiilor este analizată într-un sens larg al impactului asupra creşterii economice, este imposibil de realizat distincţia între factorii aflaţi în legătură cu aderarea la Uniune şi ceilalţi factori care influenţează creşterea în general.

- cuantificarea cuprinzătoare a costurilor şi beneficiilor ar necesita strângerea datelor care să servească drept un indicator al costurilor şi beneficiilor în domenii extrem de diferite; asemenea indicatori, însă, nu există.

- acelaşi fenomen poate avea efecte contrarii în diverse categorii sociale sau în diferite domenii ale economiei. Spre exemplu, preţurile produselor agricole mai ridicate după aderare constituie un avantaj pentru producătorii agricoli, dar dezavantajează consumatorii. Aprofundarea acestor factori cu impact ridică serioase probleme metodologice.

5.7. Implicaţii ale lipsei scenariilor cuprinzătoare privind costurile şi beneficiile

În ciuda tuturor dificultăţilor privind cuantificarea cuprinzătoare a costurilor şi beneficiilor aderării la UE, lipsa unor astfel de analize în statele candidate este explicabilă, parţial, prin factori externi domeniului analizei economice. Decizia de depunere a candidaturii la Uniune este una politică, bazată pe împrejurările istorice din aceste state. În ţările central şi est europene, ne-aderarea la Uniune nu a fost niciodată o adevărată opţiune politică.

De asemenea, un calcul al beneficiilor pur economice ale dobândirii calităţii de membru cu drepturi depline al UE, bazat pe transferuri financiare nete şi pe acces nelimitat la pieţele acesteia, diferă de costurile pe care le implică aderarea. Până în prezent, nu a fost ridicată de către guvernele statelor candidate niciodată serios problema balanţei costuri-beneficii. Totdeauna, aceasta a fost presupusă a fi pozitivă.

Dar, chiar dacă decizia de aderare este una politică, se ridică o întrebare importantă, formulată implicit: cum se poate adera, astfel încât acel stat să câştige cât mai mult şi să minimizeze pierderile? Răspunsul la această întrebare necesită o analiză detaliată a costurilor şi beneficiilor în cât mai multe domenii particulare ale aderării.

Lipsa unor analize cuprinzătoare a costurilor şi beneficiilor are două implicaţii. Prima, dat fiind faptul că nu s-a ridicat problema aderare sau ne-aderare, nici unul din statele candidate nu a luat în considerare un scenariu alternativ în cazul ne-aderării ori o perioadă substanţială a acordurilor tranzitorii ulterioare aderării.

A doua implicaţie este aceea a atenţiei reduse acordate posibilelor consecinţe ale scenariului în care economia unui nou stat membru va avea de făcut faţă unor probleme economice serioase după aderare, fie datorită deficitului balanţei comerciale datorat creşterii concurenţei şi/sau privitor la tulburările macroeconomice, fie tensiunilor sociale şi politice datorate sarcinilor necesare ajustării în vederea aderării. O asemenea situaţie se poate produce, de exemplu, în cazul în care costurile (implicate de ajustare) sunt concentrate în timp (în primul an sau în primii 3 ani ulterior aderării), în timp ce beneficiile importante vor apărea doar mai târziu (spre exemplu, transferurile financiare iniţiale către statele central şi est europene vor fi probabil mai mici decât cele ulterioare, datorită inovaţiilor propuse). Poate fi făcută o analogie cu procesul de tranziţie, în care foarte puţini experţi au evaluat declinul veniturilor, cum de fapt s-a şi întâmplat. 

Dacă aceste costuri şi beneficii sunt măsurate sau analizate doar în domenii particulare, nu va fi uşor de perceput ameninţarea posibilei acumulări a costurilor care ar putea atrage o criză serioasă după aderare.

De aceea, este important de realizat evaluarea cumulativă a costurilor şi a beneficiilor în domenii particulare şi proiecţia atentă a repartizării lor în timp, care ar ajuta la luarea deciziilor de minimizare a pericolului unei crize serioase ulterioare aderării la UE.

 

 

 

6. PROBLEMA EXTINDERII UNIUNII. NIVELUL COMUNITAR

 

6.1. Consecinţe pentru instituţiile şi politicile Uniunii

Ulterior extinderii Uniunii în 1973, noile state membre s-au alăturat unei configuraţii de state deja existente, având aproximativ aceleaşi dimensiuni. Adâncirea integrării europene şi numărul crescut de membri necesită reforme fundamentale la nivel instituţional, astfel încât UE să rămână funcţională şi în noua situaţie. Cel mai semnificativ aspect este acela că noile state membre impun costuri de coordonare ale luării deciziilor. La Summit-ul de la Koln din iunie 1999 s-a decis ca nou înfiinţata Conferinţă Inter-guvernamentală să intre în exerciţiu la începutul anului 2000, cu misiunea de a se ocupa de problemele ridicate de extinderea uniunii. Scopul primordial al Conferinţei este acela de a soluţiona aşa-numitele “resturi de la Amsterdam” (adică problemele nerezolvate privind numărul comisarilor, ponderea voturilor şi problema creşterii votului calificat). 

Reforma politicilor comunitare a făcut un pas înainte în momentul în care uniunea a decis în privinţa schimbărilor politicilor regionale şi a agriculturii, cum au fost sugerate în Agenda 2000. Cheltuielile legate de agricultură (care, în prezent, se ridică la aproape jumătate din cheltuielile Uniunii) se vor stabiliza în bugetul pentru perioada 2000–2006, iar, o dată ce UE se va extinde, transferurile către regiunile Europei Occidentale vor scădea în mod automat, în situaţia în care regiunile respective vor atinge până la 75% din nivelul veniturilor în Uniunea extinsă. 

Această situaţie va disponibiliza resursele necesare integrării. Rămâne însă de văzut dacă aceste resurse vor fi suficiente pentru o uniune cu 25 sau mai multe state membre.

6.2. Priorităţile actuale ale UE 

În prezent, se apreciază că Uniunea are patru obiective strategice:

- crearea Pieţei Unice a fost obiectivul perioadei 1985–1992. Intenţiile actuale includ elaborarea unor reguli mai transparente şi mai eficiente, precum şi înlăturarea distorsiunilor prezente încă pe Piaţa Unică. Aceste domenii includ: concurenţa, impozitarea, telecomunicaţiile, legislaţia privind societăţile comerciale şi mediu;

- integrarea monetară este noul proiect major şi obiectiv al Uniunii, începând din anii 90 până în 2002;

- reforma instituţională a Uniunii trebuie să se realizeze înainte de viitoarea extindere a sa. De asemenea, o astfel de reformă este necesară şi în domeniul politicii agricole comune;

- extinderea UE este, de asemenea, un proiect prioritar în primul deceniu al noului secol. 

6.3. Situaţia economică a procesului extinderii UE 

Cele mai multe studii realizate privind efectele proiectatei extinderi a Uniunii indică un câştig la nivel macroeconomic din extindere, estimat la circa 0,2 % din PIB-ul actualei UE 15. Acest lucru indică un efect mic, însă pozitiv. Cei mai mari câştigători vor fi, probabil, Germania, Franţa, Marea Britanie, Suedia şi Austria.

Câştigurile extinderii

	 
	Câştigul extinderii, în % din PIB
	cota din totalul câştigului extinderii (%)

	Germania
	0,25
	33,8

	Franţa
	0,22
	19,3

	Marea Britanie
	0,20
	14,1

	Italia
	0,11
	8,5

	Spania
	0,18
	7,5

	Olanda
	0,20
	4,6

	Suedia
	0,22
	3,9

	Belgia + Luxemburg
	0,16
	2,5

	Austria
	0,21
	2,6

	Danemarca
	0,19
	1,9

	Finlanda
	0,25
	1,4

	Irlanda
	0
	0,3

	Grecia
	0
	0,3

	Portugalia
	-0
	-0,4

	UE 15, total
	0,19
	100


Sursa: Baldwin R, Francois J şi Portes R - The Costs and Benefits of Eastern Enlargement: the Impact on the EU and Central Europe, în “Economic Policy”, 24/1997.

Este important de realizat faptul că o creştere de 0,2% din PIB nu poate constitui un motiv de apreciere a extinderii Uniunii, ca având un impact pozitiv ori negativ. Extinderea însă va atrage alte avantaje, dificil de cuantificat, precum:

- impactul celei mai mari pieţe unice din lume, cu aproape 500 de milioane de locuitori şi 25% din comerţul mondial;

- o mai mare concurenţă şi un proces mai rapid de reformă în Europa;

- perspectiva unei creşteri sporite a economiei întregii Europe;

- o monedă unică, pe termen mediu;

- îmbunătăţirea condiţiilor de mediu;

- o democraţie stabilă şi perspectiva păcii durabile în Europa.

Calculul cadrului financiar al UE 21 se bazează pe o serie de factori cu un grad scăzut de predictibilitate:

- determinarea PIB a celor şase state potenţial membre ale UE se bazează pe creşterea acestuia cu 4% anual. Această creştere este posibilă, în situaţia în care statele central şi est europene îşi revin din problemele economice cauzate de criza economiei ruse de la sfârşitul deceniului trecut;

- cheltuielile cu agricultura de la titlul 8 sunt calculate pe baza pieţei agricole din 1997, fiind de asemenea întemeiate pe supoziţia unei reforme reuşite a Politicii Agricole Comune. Aceste două elemente trebuie revăzute, în lumina ultimelor evoluţii. Creşterea preţurilor la produsele agricole în statele candidate trebuie luată în calcul. Reforma Politicii Agricole Comune ţine de voinţa politică a actualelor membre ale Uniunii, în sensul excluderii sau nu a noilor statelor membre de la ajutorul direct acordat producătorilor agricoli. Includerea noilor state membre într-un sistem de ajutor direct poate atrage costuri suplimentare, de ordinul miliardelor de euro anual, costuri care nu au fost luate în calcul pentru o Europă unită cu 21 de state (UE 21);

- adoptarea măsurilor structurale a fost calculată ţinând seama de presupunerea că toate regiunile aparţinând noilor statele membre sunt regiuni de obiectiv 1. Este posibil ca anumite regiuni să nu fie eligibile pentru acest obiectiv, dar acest lucru nu va schimba în mod semnificativ actuala structură a cheltuielilor;

- presupunerea că cele şase candidate vor adera la Uniune până în 2002 a devenit improbabilă. Negocierile cu statele primului val (“valul Luxemburg”) nu vor fi încheiate, după toate aparenţele, până la sfârşitul anului 2002. Procesul de ratificare va avea nevoie, de asemenea, de circa 2 ani. Astfel, este probabil ca primul val de state care vor adera la Uniune să se producă, cel mai devreme, în 2004. Apoi, este posibil ca unele state aparţinând celui de-al doilea val (“valul Helsinki”) să accelereze negocierile de aderare şi să devină membre ale UE împreună cu statele invitate să adere în primul val. Trebuie, deci, ţinut cont că extinderea poate cuprinde până la 10 state, în loc de 6. Datele şi numărul de noi state membre vor depinde de decizia de extindere, dacă aceasta este văzută ca un proiect primordial politic, sau unul economic.

Perspectiva financiară nu acoperă costurile pentru sprijinirea directă a producătorilor agricoli, prin Politica Agricolă Comună. În acelaşi timp, este dificil de conceput un tratament diferenţiat în privinţa sistemului de sprijin între statele UE 15 şi noii membri. Aceasta este o problemă de care trebuie să se ocupe Comisia Europeană. 

Cadrul financiar al UE adoptat la Summit-ul de la Berlin va fi probabil suficient pentru finanţarea politicii structurale şi regionale a şase noi state membre până în 2006. Acesta este motivul pentru care Uniunea a trebuit să impună o limită a finanţării pentru fiecare stat candidat. Fiecare nou stat membru va putea primi sprijin financiar pentru politicile structurale sau regionale de cel mult 4% din PIB-ul statului respectiv.

Se pune o întrebare importantă: cum vor fi distribuite aceste resurse, prin acest cadru financiar, între vechile şi noile state membre ale Uniunii? Plafonul propus, de 4%, acordă un sprijin substanţial mai mare (al venitului pe cap de locuitor) unui grup de membri actuali ai Uniunii, decât noilor state care aderă. 

 

6.4. Interesele statelor particulare

Interesele vizând noii membri ai Uniunii diferă în mod semnificativ printre statele membre. Austria, care are graniţe comune cu patru state candidate, şi Germania sunt cele mai bine situate pentru a beneficia de sporirea comerţului cu viitoarele state membre din Est. Se estimează că stimulii de creştere pentru economia Austriei, furnizaţi de extinderea Uniunii, se vor ridica la 1,5–3,6% anual în perioada următorilor 6–8 ani. De asemenea, este de aşteptat sporirea cotei din comerţul estic al Austriei până la un sfert din volumul total. 

În acelaşi timp, Austria şi Germania se tem de fluxul important de forţă de muncă ieftină din noile state candidate şi, prin urmare, preferă perioade mai lungi de tranziţie în cursul negocierilor, până la deschiderea totală a frontierelor. 

Din motive geografice, Finlanda, Suedia şi Danemarca au mult de câştigat din creşterea comerţului estic şi din sistemul european de securitate. Prin opoziţie, Franţa, Spania, Portugalia şi Grecia vor pierde importante transferuri financiare în momentul în care statele candidate, cu un nivel mai scăzut al veniturilor, vor deveni membri.

6.5. Efectele asupra statelor candidate

Invitaţia de a începe negocieri de aderare nu atrage, după cum aminteam şi mai sus, în mod automat, şi dobândirea de către statul respectiv a calităţii de membru. Costurile integrării în UE încep să devină evidente pentru candidaţi. Provocarea adoptării tuturor standardelor comunitare complică orice evaluare predictibilă a costurilor punerii în practică a acestora. Costurile se exprimă sub diverse forme, iar printre cele mai importante sunt cele privitoare la adoptarea standardelor de mediu. Iniţiate pentru a fi aplicate într-o serie de state cu un nivel al veniturilor extrem de ridicat, aceste standarde sunt extrem de solicitante din punctul de vedere al statelor central şi est europene, mult mai sărace. 

Costurile totale ale statelor candidate din centrul şi estul Europei pentru adoptarea standardelor de mediu sunt estimate a se ridica la 100 miliarde euro, ceea ce semnifică investiţii de aproximativ 1000 euro pe cap de locuitor al zonei. Iar acest calcul are în vedere doar investiţiile realizate în domeniul protecţiei mediului. 

Volumul necesar de resurse cerute pentru ajustare trebuie pus în legătură cu nivelurile veniturilor din statele candidate. Costurile reale ale acestor state pot fi chiar mai ridicate, iar acest sacrificiu imens ar putea împiedica creşterea economică în următorii ani şi, pe cale de consecinţă, amânarea convergenţei cu nivelurile veniturilor atinse în spaţiul comunitar.

 

6.6. Consideraţii strategice

Procesul extinderii spre Est a Uniunii poate fi de succes doar dacă statele candidate se apropie de standardele comunitare şi dacă aceasta îşi îndeplineşte promisiunea de a permite candidaţilor să devină membri într-un timp cât mai scurt din momentul în care aceştia sunt pregătiţi. Cu toate acestea, anumite circumstanţe ameninţă rapida îndeplinire a acestui proiect. 

Deşi candidaţii se arată nerăbdători în a dobândi beneficiile calităţii de membru, există în acest state şi puternice lobby-uri interne care doresc evitarea sau cel puţin amânarea reformelor necesare.

Pe de altă parte, UE doreşte să profite de pe urma câştigurilor comerciale cu statele central şi est europene, fără a fi realocate către acestea importantele transferuri financiare, la care, calitatea lor de membri le-ar da dreptul.

6.7. UE binevoitoare (1): ancora pentru reforme

În trecut, progresele reformei au fost puse în pericol de constrângerile severe în privinţa resurselor. Dobândirea calităţii de membru ar uşura aceste constrângeri prin câştigurile din creşterea comerţului şi din reducerea nesiguranţei pentru investitori. Ar însemna, de asemenea, importante transferuri din fondurile structurale şi din politicile agricole. Multe din aceste beneficii materiale vor spori doar după ce candidatele vor deveni membri cu drepturi depline ai Uniunii. Astfel, orice evaluare reală a calităţii de membru poate avea efecte însemnate asupra reformelor economice şi politice în statele candidate. Sprijinul pentru reformele economice în aceste poate fi mic, dar scopul final, acela al dobândirii statutului de membru, poate ajuta la depăşirea disputelor politice interne şi la creşterea voinţei publice pentru acceptarea reformelor costisitoare ca pe un preţ plătit aderării.

6.8. UE binevoitoare (2): admitere timpurie sau admitere târzie

Importanţa semnificativă a Uniunii în privinţa eforturilor pentru reformă în statele candidate derivă din faptul că acestea sunt ţări relativ sărace. Reformarea pentru atingerea standardelor comunitare implică cheltuieli semnificative. UE este singura sursă potenţială de finanţare pentru cele mai multe dintre aceste state. Dat fiind faptul că Uniunea are competenţe limitate de impunere a reformelor din statele candidate, se iveşte o alegere între oferirea integrării timpurii a acestor state, prin monitorizarea reformelor, sau o accedere ulterioară, condiţionată de îndeplinirea reformelor, înainte de respectivul moment.

A fost formulată, în mod surprinzător, teoria că ar fi optim ca Uniunea să asigure o primire condiţionată şi târzie pentru cele mai avansate candidate şi să ia în considerare o primire timpurie a celor mai puţin avansate state.

Evident, cele mai puţin avansate candidate rămân exterioare stimulentelor pentru reformă, o dată ce, în afara uniunii, aceste costuri vor fi prea mari pentru a fi suportate doar de către acestea.

Cele mai puţin avansate state au nevoie de o finanţare mult mai mare pentru reformă. Aceasta determină existenţa tentaţiei reale de a folosi fondurile Uniunii pentru alte destinaţii. De aceea, este mai ieftin pentru UE să supervizeze reformele din noile statele membre, în ciuda dificultăţilor de funcţionare existente la nivelul instituţiilor comunitare. 

Pe de altă parte, statelor candidate mai avansate le este repartizată o finanţare mai redusă şi, astfel, dobândirea calităţii de membru în sine este suficientă pentru a induce necesitatea finalizării reformelor. De aceea, pentru a menţine această “pârghie” până la realizarea integrală a reformelor, se consideră ca fiind cea mai bună soluţie oferirea de către Uniune a unei aderări condiţionale şi ulterioare.

6.9. Interesul propriu Uniunii: întărirea negocierilor

Dacă “pârghia” folosită de UE poate fi utilizată pentru inducerea necesităţii reformei în statele candidate, reformă care în alte condiţii nu ar avea loc, acest instrument poate atrage şi pericole. Uniunea poate induce candidaţilor o mare dependenţă de dobândirea calităţii de membru. Au fost oferite mai multe exemple, printre care cele mai evidente sunt următoarele: standardele comunitare de mediu, deciziile în privinţa politicii industriale şi a celei investiţionale, precum şi cele privitoare la forţa de muncă. De exemplu, cerinţele adresate Poloniei de a introduce vize la frontiera cu Ucraina, precum şi cele către Ungaria pentru frontiera cu România implică distorsiuni semnificative în condiţiile economice şi în cele ale comerţului transfrontalier.

Pregătirile de aderare necesită, în acest context, schimbări economice şi instituţionale masive în statele candidate, cele mai multe dintre acestea fiind ireversibile şi aducând beneficii doar dacă acestea din urmă devin membre ale Uniunii. Costurile nu pot fi recuperate în situaţia în care negocierile de aderare eşuează.

Anticipând extinderea, sectorul privat din statele candidate va realiza, în mod raţional, investiţiile specifice, care o dată diminuate, vor determina scăderea puterii de negociere a statului respectiv. Uniunea va putea exploata această situaţie, prin impunerea unor condiţii de aderare în favoarea sa. Acestea pot include, de exemplu, limite în privinţa politicii agricole sau în aceea a fondurilor structurale, ori cerinţe prin care candidatele să poarte întreaga sarcină a ajustărilor pentru alinierea la standardele comunitare. 

Relevanţa politicilor acestei abordări a extinderii uniunii către Est este imediată. Cu toate acestea, UE a formulat un set de condiţii de aderare, iar pornirea negocierilor este legată de progresele reformei economice, ceea ce a dus la prevenirea abuzurilor la negocieri. Criteriile sunt în multe situaţii încă vag formulate, iar importanţa negocierilor este substanţială.

O dată ce statele central şi est europene devin membri, ele câştigă şi “pârghia”. În cazul în care actualele candidate consideră că nu sunt tratate corect, ele pot corecta situaţia prin competenţele pe care le vor dobândi ca membri cu drepturi depline. 

 

7. ÎNCHEIERE. NECESITATEA EXTINDERII RAPIDE A UNIUNII

În literatura de specialitate a fost formulat şi punctul de vedere al necesităţii accelerării extinderii Uniunea Europeană pentru statele central şi est europene. Astfel, ideea de bază este aceea a formulării unor condiţii clare pe baza cărora să se negocieze aderarea.

Justificarea acestui punct de vedere porneşte de la considerarea existenţei mai multor tipuri de echilibre macroeconomice: echilibrul pozitiv, caracterizat prin optimism, o rata ridicată a investiţiilor şi a creşterii economice, şi un echilibru negativ, concretizat în pesimism, investiţii scăzute şi stagnare economică. De asemenea, pentru statele central şi est europene există şi “capcanele subdezvoltării”, care pot fi evitate în trei feluri:

- primele două ar consta în răspunsuri tradiţionale ale politicilor economice: guvernele trebuie să încerce să schimbe condiţiile adverse iniţiale sau să încerce să îmbunătăţească flexibilitatea economiei;

- a treia metodă este aceea de orientare a aşteptărilor în direcţia unei creşteri viitoare. 

Politicile de creştere a flexibilităţii unei economii central sau est europene sau de îmbunătăţire a condiţiilor iniţiale pot intensifica creşterea economică. Însă principalul factor îl reprezintă coordonarea aşteptărilor pozitive ale investitorilor prin intermediul politicilor economice. 

Aceste aşteptări din Estul Europei se pot stabiliza printr-o aderare rapidă şi garantată. Pe de altă parte, un orizont incert de aşteptare a integrării poate afecta credibilitatea acestui angajament asumat.

Absenţa unei date clare şi a modalităţilor concrete de aderare se datorează în principal dificultăţilor încă nerezolvate la nivelul instituţiilor comunitare.

Spaţiul comunitar poate garanta un mediu economic stabil, care ar induce o creştere economică rapidă. Teoria şi practica au arătat că economiile mai sărace au tendinţa puternică de a converge cu standardele de viaţă ale partenerilor comerciali mai bogaţi. Acest fenomen se produce în cazul existenţei a două condiţii:

- ca economiilor mai sărace să li se garanteze accesul pe piaţa partenerilor comerciali mai bogaţi şi

- aceste prime state să promoveze politici economice raţionale, în special în domeniul comerţului şi stabilităţii macroeconomice.

Criteriile de aderare enunţate la Summit-ul Consiliului European de la Copenhaga sunt considerate a fi foarte vagi şi, ca atare, interpretabile. Criticile au vizat, în principal, criteriul existenţei economiei de piaţă funcţionale, criteriul care nu poate fi definit printr-un număr de reguli juridice sau de realizări cantitative. Mai mult decât atât, se consideră că proiectata uniune monetară nu s-ar putea realiza în lipsa unor criterii, fie ele şi imperfecte.

A fost, astfel, propus un set de trei condiţii precise de aderare. Acestea ar urma să aducă o serie de avantaje: pot fi controlate de către statele candidate, sunt relevante pentru procesul de integrare, sunt verificabile şi oferă indicii solide asupra dezvoltării unei economii de piaţă.

1. Condiţiile instituţionale şi legale:

- adoptarea acquis-ului comunitar, cu excepţia unor materii specifice (cum ar fi Cartea Socială Europeană, mobilitatea forţei de muncă etc.);

- asumarea de către statul candidat a obligaţiei de a nu dezvolta mecanisme de integrare regională, altele decât cele compatibile UE.

2. Condiţii microeconomice:

- niveluri ale subvenţiilor compatibile cu cele europene;

- cota sectorului privat în valoare adăugată apropiată de cea comunitară;

- protecţia efectivă a drepturilor de proprietate şi a comerţului; politica concurenţială; funcţionarea sectorului financiar.

3. Condiţii macroeconomice:

- o variantă a criteriilor de convergenţă de la Maastricht (privind deficitul bugetar, nivelul inflaţiei etc.).

Fiecare dintre aceste criterii, luat în sine, este necesar, însă nu şi suficient. Eficienţa acestor condiţii este cumulativă.

